Summary: Versos en galego e en chinés achegan as poéticas de Alfonso Pexegueiro e Ming Di no penúltimo encontro do ciclo "Poetas di (n)versos" que coordina a escritora Yolanda Castaño e se desenvolve no Centro Ágora da Coruña.

A desta segunda feira día 19, ás 20.30 horas no Centro Ágora o ciclo "Poetas di(n)versos" achega as obras dunha creadora da China, Ming Di e un autor galego, Alfonso Pexegueiro que ofrecerán, ao longo dunha hora, a lectura dos seus textos. No caso de Ming Di, a directora do ciclo, Yolanda Castaño lerá os seus poetas traducidos ao galego. Ming Di publicou seis libros de poesía, un deles recentemente traducido ao castelán co título de "Luna Fracturada", sen ter participado, sen embargo en ningún recital no Estado. Pola súa parte, Alfonso Pexegueiro é un dos autores de referencia da renovación poética galega aínda que a súa presenza pública en escasa nos últimos tempos. Con doce obras de poesía publicadas, o autor de Seraogna, Hipatia ou Serán os cisnes que volven? ten, entre outros, o recoñecemento do Premio da Crítica.


Summary: O presidente da Xunta responde ás críticas acusando as forzas da oposición de "manipular a dor de moitas persoas" e as súas "expectativas de curación". A Plataforma de Afectados considera "ridículo" o número de tratamentos con Sofosbuvir aprobados pola Consellaría, un total de 259.

"En relación con todo tipo de tratamentos médicos non son os deputados os que receitan. Os criterios non son do PP, son de todos os responsables da sanidade e das comunidades autónomas que conformamos a sanidade pública. Sorpréndeme que haxa deputados da oposción que teñen criterios médicos, técnicos e facultativos. O que están é manipulando a dor e as expectativas de curación de moitas persoas". O presidente da Xunta respondeu este xoves ás críticas recibidas por parte das forzas da oposición e da Plataforma de Afectados pola Hepatite C rexeitando que se estea deixando sen os novos tratamentos ás persoas que os necesitan e repetindo, coma onte fixera a Consellaría de Sanidade, que "todos os pacientes que por criterio médico teñan que recibir ese tratamento ou o recibiron ou o recibirán". Núñez Feijoo: "Sorpréndeme que haxa deputados da oposción que teñen criterios médicos, técnicos e facultativos. O que están é manipulando a dor e as expectativas de curación de moitas persoas" A propia Consellaría ofrecía na tarde deste mércores datos oficiais sobre o número de persoas ás que en Galicia lles foi concedida dende o verán a administración dos novos tratamentos contra a hepatite C (Sofosbuvir, Simeprevir e Daclatasvir). A cifra exacta é de 259, dun total de 279 solicitudes cursadas, segundo a Xunta. Porén, dende a Plataforma de afectados cualifícanse estas cifras de "ridículas" e sinálase a xestión da Consellaría como "cruel" e "inhumana". Este xoves unha das voceiras da entidade, Xulia Alonso, lembrou que en Galicia hai 35.000 enfermos e enfermas de hepatite, das que 3.000 están en fase cirrótica. Núñez Feijoo afirmou na súa intervención que o Goberno galego seguirá "todos os criterios médicos e todos os criterios médicos se están a seguir". Algo semellante ao que o mércores sinalaron no Parlamento os deputados populares e que, máis tarde, foi subliñado por Rocío Mosquera, que defendeu os criterios seguidos pola subcomisión da hepatite C que decide sobre a concesión ou non do tratamento para os e as pacientes a quen lles foi prescrito polos seus médicos. Para Mosquera, a comisión "actúa con absoluta transparencia e de forma absolutamente independente de condicionantes externos, aplicando os criterios establecidos e explícitos, e resolve por escrito todas as solicitudes recibidas. Os membros da subcomisión son profesionais do Servizo Galego de Saúde con experiencia e dedicación clínica á hepatite C". Dende o verán aprobáronse en Galicia 259 tratamentos cos novos fármaco. A plataforma de afectados cualifica esta cifra de "ridícula" A Plataforma de Afectados leva semanas esixindo que se faga pública a identidade dos integrantes desta subcomisión, en beneficio da transparencia, e advertiron de que se antes do venres o Goberno galego non o fai, será a propia Plataforma quen revele publicamente os seus nomes. Rocio Mosquera explicou na cámara que "dadas as características do labor que efectúan, e coa finalidade de garantir a obxectividade e eliminar os conflitos de interese na aplicación dos criterios técnicos vixentes é imprescindible manter os seus nomes no anonimato e evitar por tanto calquera tipo de presión externa que poida condicionar as súas decisións". Este xoves varios integrantes da Plataforma reuníronse en Vigo co alcalde da cidade, Abel Caballero, que os convidou a intervir no pleno municipal o vindeiro 23 de febreiro e que apoiou publicamente as súas demandas. "A vida non ten prezo, non se valora en diñeiro. Non vale o argumento orzamentario. Pódense pospor millóns de cousas, pero a vida, non", afirmou Caballero.


Summary: O prezo medio diario da electricidade descende mañá até 79 euros o megawatt hora (MWh), o que non evita que outubro sexa o mes máis caro da historia.

O prezo medio diario da electricidade no mercado baixa mañá 36,56%, até os 79 euros o megawatt hora (MWh), sendo este prezo o máis baixo rexistrado neste mes de outubro, que aínda así será o máis caro da historia. Ademais, esta nova cifra supón volver a uns niveis que non se rexistraban desde comezos de agosto, concretamente desde o día 7 dese mes (o último máis baixo, a 65,64€/ MWh). A pesar de que este sábado baixou tamén 29,18% con respecto ao día anterior, o prezo da electricidade no mercado aínda se atopa nuns niveis moi altos respecto ao resto da serie histórica. En concreto, e en comparación co mesmo día hai un ano, o prezo encareceuse 120,85%. Así, o prezo media da luz deste mes de outubro fechará con 212,29 euros/ MWh, é dicir, 56,15 euros por enriba da media de setembro (156,14 euros/ MWh), sendo así o mes máis caro da historia até o de agora. O prezo máis alto este domingo darase entre as 21 e as 22 horas, cando alcanzará os 148 euros/ MWh, mentres que o máis baixo rexistrarase entre as 09.00 horas e as 10.00 horas, cando cotizará a 52,79 euros/ MWh.


Summary: Con motivo do Aberri Eguna, o Día da Patria Vasca que ten lugar este domingo, a ETA reaparece cun comunicado de imprensa no que lamenta que após cinco anos do alto o fogo o proceso de paz non arrincara.

"Retrocedendo cinco anos e fixándonos na esperanza colectiva que xurdiu en Euskal Herria, non estamos onde esperabamos", recolle o comunicado publicado por Gara, que continúa así: "Non se iniciou un proceso dialogado de paz e resolución, nin cos Estados nin entre as forzas políticas de Euskal Herria, coa excepción de Ipar Euskal Herria". Así, a ETA lembra que o ofrecido polos Estados español é francés foi o seguinte: "falta de recoñecemento, desprezo, imposición e opresión, século a século. E por se iso for pouco, cada vez con máis claridade calcinan as nosas bases económicas e produtivas, ao tempo que empobrecen as condicións de vida dos sectores populares e dos traballadores. A formación advirte neste comunicado de que as consecuencias do conflito seguen sen se resolver e que a principal traba das negociacións, que é o achegamento dos presos e das presas, continúa no mesmo punto. "Non se acadou un acordo democrático que se basearía no recoñecemento do dereito a decidir de Euskal Herria e que superaría definitivamente o conflito político", engade. O obxectivo: un proxecto popular Tamén sinala que moita xente aínda non aposta na independencia, pero que o dereito a decidir pode ser o eixo común da política vasca. Após, poderíase abrir o camiño ao proceso democrático para a conformación de Euskal Herria, "o reto é construír un proxecto popular entre todas e para todos". Para a ETA, o modelo independentista está no outro extremo dos modelos actuais, "a solidariedade entre todas as persoas e pobos, a igualdade, os dereitos humanos, o reparto da riqueza… deben ser a base. O trato deplorábel que os Estados europeos lles dan a milleiros e milleiros de refuxiados que foxen da miseria absoluta e as salvaxes guerras provocadas polos poderosos do mundo amósanos claramente o que non queremos ser".


Summary: Máis de 20 crianzas morreron nunha escola que se derrubou en Cidade de México.

Apenas dúas semanas despois do terremoto de máis de 8 graos que o 7 de setembro sacudira México, provocando máis dun cento de mortos; un novo sismo afectou o país centroamericano. Desta volta, de 7,, afectando Cidade de México e outros catro estados. O epicentro rexistrouse entre os límites de Morelos e Puebla e danou gravemente a capital. Era a unha e cuarto da tarde hora local -oito e cuarto, hora peninsular-. Medio cento das vítimas mortais rexistráronse en Cidade de México, onde caeron máis de corenta edificios e moitos quedaron gravemente danados. Polo menos 20 crianzas e dous adultos perderon a vida ao se derrubar unha escola de primaria. Hai tamén por volta de corenta persoas desaparecidas. En Puebla desaloxaron quince mil persoas. Dúas horas antes do terremoto realizárase un simulacro conmemorativo do forte sismo que hai agora xusto 32 anos deixara dez mil mortos, a peor traxedia sísmica do país. O presidente Enrique Peña Nieto, convocou o Comité Nacional de Emerxencias para avaliar a situación no país e anunciou o despregamento de tres mil militares na capital, que unidos á Protección Civil e voluntarios buscan sobreviventes entre os cascallos.


Summary: Semes Galiza resalta o crecente problema de recursos humanos e solicitan a aprobación da especialidade de Medicina de urxencias e emerxencias. Pola súa parte, CIG e CCOO denuncian incumprimentos nos pregos de contratación nunha licitación do Sergas de atención no domicilio.

A Sociedade estatal de medicina de urxencias e emerxencias na Galiza (Semes Galiza) denunciou que se teñen posto en evidencia as "carencias" do sistema de saúde, o cal está actualmente "sumido nunha profunda crise, con escaseza de profesionais sanitarios", resaltan. Tamén avisan de que os servizos de urxencias e emerxencias da Galiza "sofren unha importante saturación de pacientes" e que o persoal sanitario "está esgotado". O presidente de Semes Galiza, José Manuel Fandiño, defende que "nunca se tiñan queixado disto, nin sequera no peor momento da pandemia porque a súa vocación é salvar vidas e iso tenlles permitido aguantar todo este tempo". Porén, destaca que "a situación actual vai máis alá de todo isto, xa que os profesionais deste campo séntense con desalento", polo que se dirixiu ao Presidente do Goberno estatal, Pedro Sánchez, para que "resolva o crecente problema de recursos humanos". O doutor Fandiño insistiu en solicitar a aprobación da especialidade de Medicina de urxencias e emerxencias, unha cuestión que cualificou "imprescindíbel" para evitar que o problema sexa irreversíbel; xa que, de seguir así, advertiu, nos próximos anos non haberá profesionais suficientes para cubrir a cobertura demandada. Resalta o presidente de Semes Galiza que os estudantes de medicina que queren ser especialistas nesta materia vense obrigados a emigrar ao estranxeiro. Do mesmo modo, tamén se dirixiu ao presidente da Xunta da Galiza, Alberto Núñez Feixoo, para pedirlle que interceda por eles na próxima reunión do Consello Interterritorial de Saúde. CIG e CCOO denuncian incumprimentos dos pregos A Central Intersindical Galega e Comisións Obreiras veñen de denunciar "o incumprimento dos pregos de contratación nunha licitación multimillonaria do Servizo galego de saúde (Sergas) para tratamentos a domicilio". Ambos os sindicatos aseguran que a adxudicataria está "recortando as condicións de prestación do servizo". Entre os recortes no servizo, sinalan que o número de traballadores é "inferior ao que marcan os pregos", que non se substitúe o persoal de baixa e que se teñen producido "despedimentos por cuestións disciplinarias".


Summary: A formación galeguista reclama protección para o Couto Mixto e urxe a Xunta a empregar fondos europeos para erguer o rural e parar de discriminalo.

O Partido Galego desenvolveu esta sexta feira, 13 de agosto, una xornada no Couto Mixto que iniciou cunha lectura dun manifesto ao que seguiu a recepción polo Alcalde de Calvos de Randín e posteriormente a do rexedor de Baltar. Á noite desta sexta feira está tamén prevista a recepción polo presidente da Cámara de Montalegre, onde haberá unha cea de confraternidade. O manifesto do Partido Galego sinala que o Cuto Mixto foi unha realidade de seu de 27 quilómetro cadrados, unha república, que na parte galega-ourensá esta formada por Meaus dos Mixtos, da parroquia de Tosende, que pertence ao Concello de Baltar; e Rubías e Santiago dos Mixtos, que é parroquia e pertence ao Concello de Calvos de Randín. Na parte portuguesa é coñecida como o Alto Barroso e todos os lugares pertencen ao Concello de Montalegre (Tourém, Pitoes das Junias, Mourilhe, Sabucedo, Donoes, Padroso e Sendín). No manifesto, o Partido Galego reclama á Xunta da Galiza para este territorio, ao amparo do artigo 10 da Lei de Patrimonio cultural da Galiza, a súa declaración como territorio histórico de interese cultural. Mais tamén en base ás verbas de Vicente Risco e os datos da poboación destes territorios "debemos ir moito maia alá", sinalan, indicando que Vicente Risco, homenaxeado polo Partido Galego o pasado 25 de xullo, afirmaba "que o aspecto dos pobos e do país a un e outro lado da Raía é idéntico" No manifesto, sinalan que Couto Mixto, segundo Madoz en 1845 tiña 200 veciños que equivalían a 800 habitantes. En 1864, na opinión do derradeiro xuíz elixido democraticamente, a poboación non excedía dos 1000 habitantes. García Maña, estudoso do Couto Mixto estima que nos mellores momentos unha poboación de 960 habitantes. Risco destaca ademais que o aspecto do país e dos seus habitantes é idéntico a ambos lados da Raia, tanto no que atinxe aos seus aspectos antropolóxicos, trazos físicos, carácter e costumes, como nas clases de cultivos, métodos de traballo da terra, tipoloxía de vivenda etc. Se nos centramos na evolución da poboación, sinala o manifesto, parte fundamental da revitalización ou da progresiva extinción dun territorio, no século XX, resulta o seguinte: A poboación do Estado español medrou arredor de 115% (de 18.617.000 a 40.202.000) Galiza só creceu na franxa costeira, e fíxoo con 38%. Mentres , a provincia de Ourense decreceu 15% (cunha comparativa coa actualidade decreceu 23,26%) . Nos concellos de Calvos de Randín e Baltar a diminución é de 59%. O Couto Mixto tivo unha diminución de 81% Pola contra, no outro lado da Raia, no Alto Barroso de Montalegre, a poboación só decreceu lixeiramente. Por estes datos o Partido Galego fixo este manifesto para "parar esta declive xa, esta galopante extinción do Couto Mixto, dos concellos de Baltar e Calvos de Randín, e tamén da provincia de Ourense. Os fondos europeos para a recuperación do rural hai que investilos xa na Baixa Limia, e no rural ourensán. Que non nos rouben o que é noso. O Partido Galego chama os galegos e sobre todo a poboación do rural a crer en nós mesmos e a sacar de encima de nós a resignación. Viva a Galicia que esperta, viva a euro rexión Galicia-Norte de Portugal".


Summary: Dous caprichos que nos podemos permitir: Doce Golpe a Golpe 2020 e Castro de Untía brut nature.

Antollo de outono e sobremesa Golpe a Golpe sorprende con esta nova elaboración, un viño doce que conxuga tres técnicas. Chamamos rebusco a unha segunda vendima tardía de uvas sobremaduras con máis azucres naturais. Outra parte faise como viño de palla, unha pasificación sobre palla de acios vendimados. E por fin o viño cocido, unha técnica que Roberto coñeceu no Empordà e que se remonta aos romanos: cocción lenta do mosto para evaporar auga e concentrar azucres. Resultado espectacular con entrada cítrica a pel de laranxa e mandarina. Unha gozada en cada grolo. Verso a verso. Doce Golpe a Golpe 2020 / Vilanova de Arousa / fóra de DO / Roberto Fuentes / 20€ Burbullas de branco lexítimo As condicións climáticas das históricas terras de viño de Betanzos non fan doada a maduración das uvas. Polo mesmo outorgan gran mérito ás persoas que recuperan a calidade da viticultura. Este viño demostra habilidade e adaptación. Facer un espumante require un viño base con acidez elevada que se equilibrará na segunda fermentación en botella. Cal é problema? Hai acidez. Hai ademais unha variedade autóctona singular e aromática. Pois veña. E hai destreza para facer un tipo de elaboración complexa. Feito! Rico espumante fresco e aromático na mesa. Castro de Untía brut nature / Bergondo / fóra de IXP / Ricardo Rilo / 25€


Summary: Estes son os 24 puntos nos que podes realizarte probas diagnósticas de balde e sen necesidade de cita previa.

Estamos inmersas nunha auténtica escalada de contaxios, como demostran as últimas cifras facilitadas polo Sergas, que falan de 2.518 novas infectadas en só 24 horas. Este aumento nos casos -agora mesmo no país hai máis de 20.000 activos-, nun momento do ano intrínseco á interacción social e familiar, levou a que a cidadanía tivese que agardar máis de sete horas nunha cola para someterse a unha proba. Para evitar esas escenas, provocadas non só pola demanda, senón por decidir habilitar os cribados sen contar con persoal suficiente para controlar o efecto chamada, e que debería ter anticipado ante o esgotamento dos tests de antíxenos nas farmacias, Sanidade decidiu actuar. A Xunta vén de habilitar 24 espazos en toda Galiza para que a cidadanía poida realizar probas diagnósticas sen cita previa e de modo gratuíto -se ben agora si deixa reservados aeroportos e estacións de ferrocarril a persoas viaxeiras-, agardando que así se deixen de repetir as imaxes das enormes colas de Compostela. Os puntos son os seguintes: Área sanitaria da Coruña-Cee Covidauto do Ventorrillo Hospital Virxe da Xunqueira Aeroporto de Alvedro (só viaxeiras) Estación de tren da Coruña (só viaxeiras) Área sanitaria de Lugo-A Mariña-Monforte Delegación Territorial de Sanidade en Lugo Casa do Mar de Burela Hospital de Monforte de Lemos Área sanitaria de Ourense, Verín e O Barco Casa da Xuventude de Ourense Hospital de Verín Hospital do Barco de Valdeorras Estación de tren de Ourense (só viaxeiras) Área sanitaria de Pontevedra-O Salnés Hospital Provincial de Pontevedra Estación de tren de Pontevedra (só viaxeiras) Sala de exposicións do Auditorio de Vilagarcía Área sanitaria de Ferrol Politécnica de Enxeñaría de Ferrol Área sanitaria de Vigo Explanada do Real Club Náutico Estacións de tren de Vigo (só viaxeiras) Aeroporto de Peinador (só viaxeiras) Área sanitaria Compostela-O Barbanza Hospital Clínico Universitario de Santiago Auditorio Vidal Bolaño Hospital do Barbanza Estación de Tren de Santiago (só viaxeiras) Aeroporto Rosalía de Castro (só viaxeiras)


Summary: O líder de Podemos asegurou que Galiza ten que elixir o 25S entre "un presidente disposto a dar a cara pola xente" e outro que goberne "polos intereses dos poderosos e do seu partido", durante a súa primeira e única visita prevista nesta campaña.

En Marea contou esta terza feira coa presenza do portavoz estatal de Podemos, Pablo Iglesias, que sinalou En Marea como única alternativa contra o PP o 25 de setembro. "Triplicaron a débeda; Feijóo non só é amigo de narcotraficantes, non só ten no seu partido a corrupción, senón que son malos xestores. Non son só corruptos, son ineficientes", sinalou Iglesias durante un mitin na Coruña. Sobre os comicios galegos, Iglesias manifestou que "Galiza non merece Feijóo nin o PP, merece un goberno decente" e abriu dúas posibles vías para o 25S. "O vindeiro domingo se elixe entre un goberno do PP e un presidente dos galegos e das galegas, disposto a dar a cara pola xente e non seguir gobernando polos intereses dos poderosos e do seu partido. Non somos coma eles e non o imos ser nunca", salientou na súa primeira e única visita prevista a Galiza nesta campaña. O portavoz de Podemos referiuse tamén ao clima político no Estado para rexeitar que "o problema fundamental de España" sexa a falta de goberno cando "o problema real é a desigualdade, a precariedade laboral, que os mozos teñan que marchar, que non se podan ter condicións de vida digna, o nivel intolerable de corrupción". "Merecer o odio dos que envelenan o pobo será a maior das nosas honras", dixo Iglesias sobre o escenario político estatal. Iglesias chamou a ignorar as mensaxes contra o seu partido. "É imposible ser decente en política sen dar medo a quen está acostumado a gobernar de xeito corrupto. Cando se asume estar coa xente normal hai que asumir tamén que os poderosos te van sinalar. Merecer o odio dos que envelenan o pobo será a maior das nosas honras", en declaracións recollidas en nota de prensa de En Marea. Aliás, recoñeceu que non foi doado conseguir a unidade para a formación do partido instrumental En Marea, pero reivindicou como exemplo do espírito da confluencia o goberno da Coruña que, segundo asegurou, demostra "que non só podemos ganar senón que alí onde gobernamos o facemos mellor". Somos o futuro, por iso as enquisas aínda non nos detectan! #HaiMarea #UnPaísXusto pic.twitter.com/7XcBOS5Slx— Luís Villares (@VillaresLuis) 20 setembro 2016 Pola súa banda, o candidato de En Marea á Presidencia da Xunta, Luís Villares, fixo un chamamento ao electorado galego porque, dixo, estamos "no momento do compromiso, de que ninguén quede na casa, de non se render e dar pasos cara adiante para que o vindeiro domingo a maioría social se mobilice e faga historia". "Está todo o país mirando para nós, todo o Estado, está incluso a Troika parada mirando cara nós", destacou Villares. Villares sinalou o peso das eleccións galegas no panorama estatal, incluso a nivel europeo. "Está todo o país mirando para nós, todo o Estado, está incluso a Troika parada mirando cara nós. Imos a acabar coas políticas do sufrimento", reclamou o aspirante da formación instrumental. "En Marea apelamos ao 100% dos galegos que non queren corrupción, nós apostamos polo cento por cento mentres o tándem Feijóo-Rajoy apelan só ao 70% de indecisos". O candidato da confluencia reafirmou que a primeira medida dun goberno de En Marea será impulsar unha Lei de Garantías Sociais mínimas fronte as políticas empobrecedoras do PP. "Os recortes son evidentes, tanto que tiveron que agochar o logo do PP, as siglas e ata o lema. O lema completo era: En Madrid non me queren a ver se en Galicia si", ironizou Villares, acompañado tamén do alcalde da Coruña, Xulio Ferreiro, e polos cabezas de lista pola Coruña, Antón Sánchez e Luca Chao.


Arredalia, a rede de antigos alumnos en prácticas do IGADI que coordina o xaponés Masashi Oki ven de publicar un interesante conxunto de reflexións sobre as crises de África. Obviamente, a seguridade alimentaria non podía faltar nese sumario. Dos 925 millóns de persoas que no mundo están subalimentadas, 300 millóns malviven en África. É unha situación inaceptable, especialmente tendo en conta as enormes potencialidades do continente. No último informe da FAO advírtese sobre os efectos da volatilidade dos prezos dos alimentos que tanto agrava a vulnerabilidade dos países pobres. África é a primeira vítima desta situación. As causas obedecen a circunstancias directamente políticas pero igualmente ás insuficiencias do desenvolvemento agrícola en moitos dos países afectados. A situación de autarquía que se vive en numerosas zonas así como a desconexión respecto aos circuítos comerciais e a feble mecanización ofrecen un panorama quizais pouco optimista pero revela igualmente os nodos sobre os que actuar de xeito que un pequeno esforzo pode ter efectos inmediatos e relevantes. Segundo a FAO, África conta con 700 millóns de hectáreas de terras cultivables non explotadas e importa o 85 por cento dos alimentos que consome Segundo a FAO, África conta con 700 millóns de hectáreas de terras cultivables non explotadas e importa o 85 por cento dos alimentos que consome. Conta con ríos caudalosos e xigantescos pero só o 3 por cento das terras están irrigadas. Ten no seu subsolo importantes xacementos de fosfatos pero o uso de fertilizantes non chega a 13 quilos por hectárea. É a única rexión do mundo onde a produción agrícola por habitante reduciuse nos últimos vinte anos, con rendementos por hectárea dúas veces inferiores á media doutras zonas en desenvolvemento. Esta situación derívase en primeiro lugar do abandono do rural por parte das elites políticas e económicas dos respectivos países. O gasto público na agricultura rolda o 4%, a terceira parte da cifra asiática Esta situación derívase en primeiro lugar do abandono do rural por parte das elites políticas e económicas dos respectivos países. O gasto público na agricultura rolda o 4%, a terceira parte da cifra asiática. En segundo lugar, da redución do peso da agricultura na AOD dos países desenvolvidos e as súas plataformas de axuda, que pasou do 17% en 1980 ao 5% actual. Nin sequera a adquisición de terras polos grandes grupos agro-industriais ou financeiros derivou en melloras significativas para o conxunto da poboación. Como, por outra banda, cabía esperar. O acaparamento de terras –varias decenas de millóns xa- oriéntase esencialmente cara a exportación. A FAO estima que os 2.000 millóns de africanos de 2050 precisarán máis de 8 mil millóns de euros anuais para satisfacer as súas necesidades de alimentación.… A saída deste dramático circulo vicioso esixe unha reforma agraria que reforce a importancia dos agricultores e investimentos nas infraestruturas que melloren a súa produtividade, dende a irrigación á comercialización A saída deste dramático circulo vicioso esixe unha reforma agraria que reforce a importancia dos agricultores e investimentos nas infraestruturas que melloren a súa produtividade, dende a irrigación á comercialización. Fronte á alternativa da agro-industria, o futuro pasa polas pequenas explotacións e as cooperativas, asegura Olivier de Schutter, responsable de NNUU polo dereito á alimentación. É ben simple e doado se hai vontade.


Summary: O Partido Socialista promove unha carta dirixida ao presidente da Nissan para tratar de evitar o peche da súa planta en Barcelona, mais non fai o propio coa de Alcoa en San Cibrao a pesar da petición do BNG.

O Partido Socialista promoveu durante a xornada de hoxe o envío dunha carta dirixida ao presidente e conselleiro delegado mundial da Nissan, Makoto Uchida, na que se reclama a continuidade da planta que a multinacional xaponesa da automoción pretende pechar en Barcelona. Porén, o Bloque Nacionalista Galego (BNG) decidiu non unirse á iniciativa do partido do presidente do Goberno español por non desenvolverse unha iniciativa similar coa planta de Alcoa en San Cibrao, que tamén está previsto que peche, destruíndo máis de 800 empregos. "Unha vez que non houbo resposta positiva por parte do PSOE, o BNG optou por non asinar a carta dirixida ao presidente de Nissan, por considerar que se estaba ante unha clara discriminación por parte das forzas do Goberno ao noso país e aos intereses do pobo galego", remarcou o deputado Néstor Rego. O BNG tamén advertiu de que "tampouco se viu ao PP acordarse dos traballadores de Alcoa e de reclamar que tivesen o mesmo trato". "O Presidente da Xunta de Galiza, Alberto Núñez Feixoo, alén de se dedicar á propaganda, terá que explicar por que os deputados e deputadas galegas non fixeron valer os intereses do noso país para reclamar o mesmo trato para a planta de Alcoa", engadiu a forza nacionalista. Ademais, reclamou de PSOE e Unidas Podemos que exerzan a súa "responsabilidade de Goberno" para garantir a actividade empresarial e a continuidade dos postos de traballo. "No caso de Alcoa é evidente que a única alternativa real de que isto sexa así é procedendo á nacionalización da empresa para que retorne ao sector público, unha posición que, por certo, defendía a actual Ministra de Traballo -a galega Yolanda Díaz- cando estaba na oposición. O que se precisa, por tanto, é menos propaganda e máis actuacións políticas decididas por parte do Goberno para salvar os postos de traballo", concluíu o BNG.


Summary: O presidente en funcións de Catalunya e líder de CiU, Artur Mas, e o líder de ERC, Oriol Junqueras, veñen de pechar un acordo de gobernabilidade que implicaba o compromiso de lle por data ao referendo sobre autodeterminación

O presidente en funcións de Catalunya e líder de CiU, Artur Mas, e o líder de ERC, Oriol Junqueras, veñen pechar un "acordo total" de gobernabilidade que implica, segundo adiantou este último, o compromiso de realizar a consulta sobre a independencia en 2014. Con todo, tal e como matizou Mas, unha cláusula permitiría "polas razóns que fosen oportunas" unha prórroga deste prazo. Así o acordaron após unha xuntanza mantida esta terza feira na Generalitat, en que Mas procuraba o apoio da formación de Junqueras para o novo Executivo que ficaba suxeito a pactar a convocatoria do referendo. "Hai un acordo de estabilidade para o Govern, será un Govern estábel e forte, que é o que lle cómpre a Catalunya nestes momentos", recalcou Junqueras, atallando que o pacto ficará definitivamente fechado na cuarta, após resolver unhas cuestións "de carácter menor". Darán conta do acordo no Parlament, onde se realizará na quinta e na sexta un pleno de investidura que permitirá a Artur Mas seguir á fronte do Executivo catalán. Segundo avanzou o líder de ERC, no acordo "fica garantido" que @s catalá(n)s exerzan o seu dereito a se pronunciares nunha consulta sobre o futuro do país, así como que se practicarán mudanzas nas políticas económicas e sociais que cualificou de "imprescindíbeis". A primeira delas, un imposto aos depósitos bancarios.


Summary: Adestradores e remeiros do club de remo da universidade de Lausanne están a coñecer da man do Centro deportivo Mariñeiro os segredos do remo.

No 2015 a traiñeira de Mera volvía competir na Liga Galega e amosaba que o remo en banco fixo collía pulo nesta vila que fai parte do concello de Oleiros. Agora, en abril de 2017, adestradores e remeiros do club de remo da universidade suíza de Lausanne desprazáronse até Mera para coñecer a metodoloxía que emprega o centro deportivo coa , tanto no aspecto técnico como no físico. Segundo informa o propio club meracho, realizáronse 4 sesións de adestramentos no mar nas que os remeiros suízos foron poñendo en práctica os conceptos técnicos principais da remada implantada no club de remo de Mera. Tamén se levaron a cabo encontros formativos en terra nos que os adestradores de Mera explicaron determinados aspectos da planificación deportiva que realizan. O Centro Deportivo Mariñeiro de Mera recoñece "unha grande satisfacción" poe esta visita, que considera que supón un importante recoñecemento ao traballo realizado nestes anos por este club de remo galego.


Summary: Afirma que Medio Ambiente enviou cartas aos concellos da Mancomunidade Serra do Barbanza que opera a planta de Lousame por supostos incumprimentos da normativa de residuos, exixindo melloras e cuestionando a viabilidade do sistema de recollida e compostaxe.

Adega di que a Xunta está a "chantaxear" concellos da Mancomunidade Serra do Barbanza. Unha acusación que deriva, afirma, da "ameazante misiva", na que Medio Ambiente invoca o cumprimento da Lei galega de residuos (6/2021), a normativa estatal (RD 646/2020) e a europea (Directiva 2018/851) que establecen as condicións e obxectivos de reciclaxe das diversas fraccións dos residuos municipais. "De seguido, sinalan que as cifras de reciclaxe (31,% en 2020) do modelo de xestión da Mancomunidade do Barbanza "están moi lonxe de acadar estes obxectivos", a saber, o 50% de reciclado (nova lei estatal de residuos, en tramitación) e un máximo de 40% a vertedoiro en 2025". Para Adega "chama poderosamente a atención" que a Xunta "só se amose preocupada polos supostos incumprimentos do sistema Lousame, e non comente os resultados do sistema Sogama, que leva case 30 anos amosando as cifras máis baixas de reciclaxe do Estado español". "Os resultados son claros": o modelo Sogama ao que están adheridos 295 concellos galegos aplica tratamentos finalistas (incineración e vertido) a máis de 96% dos refugallos municipais que recibe e xera, reciclando só 3,16%. Facendo uso dos datos subministrados polo Miteco na súa Memoria anual de xeración e xestión de refugallos municipais do ano 2018, previo á pandemia, "podemos comparar as cifras dos sistemas Barbanza e Sogama", din. E, apuntan, "os resultados son claros": o modelo Sogama ao que están adheridos 295 concellos galegos aplica tratamentos finalistas (incineración e vertido) a máis do 96% dos refugallos municipais que recibe e xera, reciclando só 3,16%. Pola súa banda, sempre segundo indica Adega, o complexo medioambiental do Barbanza (9 concellos) reciclou en 2018 un 13% dos residuos recibidos, compostou a materia orgánica doutro 22,43% e enviou a vertedoiro, sempre previa triaxe, arredor de 64%. A actual Directora Xeral de Calidade Ambiental, Sostibilidade e Cambio Climático da Xunta foi dende o ano 2012 até o seu actual nomeamento responsábel de asuntos científicos e regulatorios de Coca-Cola Iberia, unha das empresas "padroas" de ECOEMBES. Adega insta a Xunta a deixar a "estratexia do matonismo e a ameaza para tentar desestabilizar o sistema de tratamento alternativo a Sogama da Mancomunidade de Concellos Serra do Barbanza". A Galiza está entre os últimos territorios do Estado a nivel de reciclaxe, así como na produción de compost e no aproveitamento do refugallo que se tira mesturado no contedor verde, e boa parte da responsabilidade é de Sogama, a empresa con maioría pública que xestiona o 80% do lixo do país.


Summary: Segundo informa a canle española Antena3, o banco teríalle concedido ao xenro do Rei un periodo de catro anos para porse ao día nos pagamentos "a un interese moi baixo"

O xenro do Rei, Iñaki Urdangarín, leva seis meses sen pagar a hipoteca da mansión de 600 metros cadrados que posúe no barrio barcelonés de Pedralbes. Así llo confirmou o seu avogado, Mario Pascual, á imprensa de Madrid, ao tempo que xustificaba a actitude do ex xogador de balonmán porque "ao non ter traballo é complicado" ter os pagamentos ao día e acrecentou que o duque de Palma está á procura de emprego "permanentemente". Dixo descoñecer "o detalle" de se o banco lle reclamou as mensualidades atrasadas. Na liña, a canle Antena3 informou de que a entidade bancaria lle tería concedido unha moratoria de catro anos para porse ao día cos pagamentos atrasados, tempo durante o cal ben non terá que pagar ou terá que facelo "a un interese moi baixo". Os medios de comunicación quixeron saber se Urdangarín é tamén susceptíbel dun desafiuzamento, espetou que "esperemos que non, non chamemos o mal tempo". Urdangarín mercou a medias esta mansión canda a filla do Borbón en 2004. En xaneiro, cando o xuíz do caso Nóos lle impuxo unha fianza de 8,1 millóns a el e ao seu socio Diego Torres, o duque de Palma incluíu a súa metade da casa na listaxe de propiedades a embargar.


Summary: A nova secretaria de Estado de Migracións advirte do "clamor" para suprimir o voto rogado, que PSOE e PP levan tempo querendo eliminar tras pactar a súa implantación hai sete anos. O novo sistema elevou a abstención no exterior até o 98% pero engadiu garantías ao proceso electoral. O Senado tramita a reforma que multiplicará a colectividade galega no exterior con familias de emigrantes

Nas últimas eleccións autonómicas de setembro de 2016, a participación das persoas inscritas no Censo de Residentes Ausentes (CERA) volveu estar marcada por unha elevadísima abstención. Roldou o 98%, porcentaxe semellante á de cada convocatoria electoral desde que en 2011 se instaurara a obrigatoriedade de solicitar formalmente a votación. Das máis de 446.000 persoas galegas con dereito a voto no exterior, tan só unhas 19.700 completaron os trámites para exercer o seu dereito. Delas, unicamente 10.777 remitiron o seu sufraxio en tempo e forma. Este sistema, o do voto rogado, é co que queren acabar desde hai tempo PP e PSOE, os mesmos partidos que o acordaran poñelo en marcha hai sete anos co apoio de BNG, CiU e PNV. Nas últimas eleccións galegas, a abstención no voto exterior chegou ao 98%: votaron menos de 12.000 persoas dun censo de 446.000 Axiña lles deixou de gustar este sistema ás dúas grandes formacións, que instaban xa a dar marcha atrás neste aspecto da nova lei electoral aos dous anos de implantalo e que seguiron intentando acabar con el nesta lexislatura. Co cambio no Goberno, os socialistas volveron deixar clara a súa prioridade no caso de impulsar outra modificación lexislativa: rematar de vez cun método que puxo fin á fraude sistemática nos comicios pero que tamén fixo descender a mínimos históricos a participación. "É un clamor, non só porque o pidan os españois, senón porque os datos están aí, dannos a razón", dixo este luns Consuelo Rumí, a nova secretaria de Estado de Migracións, durante a súa intervención no pleno do Consello Xeral da Cidadanía Española. Deixou claro que o Goberno socialista intentará derrogar o voto rogado axiña e que buscará o "consenso" co PP en canto a formación conservadora elixa novo líder. A nova secretaria de Estado de Migracións asegura que a derrogación do voto rogado é "un clamor" e anuncia que buscará o "consenso" co PP para eliminalo Rumí refírese, ao falar de "datos", ao espectacular descenso na participación. A baixísima porcentaxe, por exemplo nas últimas eleccións galegas, contrasta coa que se deu nos últimos comicios autonómicos sen voto rogado: Nos de 2009 --cando figuraban no CERA unhas 335.000 persoas--, chegaran a Galicia un total de 101.708 votos e a taxa de participación superara o 30%, chegando ao 35,2% en Lugo. Xa que logo, uns 30 puntos máis que na actualidade. Nas últimas eleccións galegas sen voto rogado a participación exterior foi de máis do 30%, 30 puntos máis que na actualidade Ao tempo que descendía a participación, desapareceron tamén as sospeitas ou denuncias de fraude, os votos de persoas falecidas e o descontrol na recolleita de papeletas, as mesmas dúbidas que volverán pairar agora sobre a posible (e máis que probable) reforma, de non aplicarse maiores e mellores garantías nos comicios. Porque non só PP e PSOE apoian acabar co voto rogado, tamén Unidos Podemos ou Ciudadanos deixaron clara a súa aposta por derrogalo. A contundencia no rexeitamento xorde, en moitos casos, do intento por acabar cos atrancos que a nova, moza e recente emigración atopou nos últimos comicios autonómicos e estatais. Son residentes temporais que denunciaron as dificultades para votar tamén nas municipais, vetados para integrantes do CERA, malia terse apuntando como transeúntes nos consulados. Pouco o nada que ver censo de persoas emigradas e asentadas desde hai décadas noutros países. "Temos claro que contra a fraude hai que loitar, pero non a costa de impedir e dificultar que os cidadáns españois no exterior poidan votar", di Rumí, que lamenta que "elección tras elección vaian diminuíndo os españois que votan" e que mesmo asegura que o novo sistema "non eliminou ningún problema" e "só dificultou o dereito ao voto". De feito, recoñece que o PSOE "recoñeceu moi pronto o seu erro" e que "desde 2012 pediu retieradamente a derrogación do voto rogado e que se garantizase que ningún español que quixese exercer o seu dereito se vise privado del por atrancos burocráticos". Co anterior sistema, todos os inscritos no CERA recibían a documentación electoral na casa sen pedila previamente e podían remitila sen necesidade de que se comprobase a súa identidade O sistema anterior ao do voto rogado implicaba que todas as persoas inscritas no CERA recibían a documentación electoral na casa sen pedila previamente e podían remitila sen necesidade de que ninguén comprobase a súa identidade e os votos incorporábanse ao resultado electoral do interior sen controis que permitisen acreditar, por exemplo, se o elector de que se tratase era unha persoa viva ou, pola contra, xa falecera e alguén votara no seu nome. No entanto, estes controis implicaron tamén notables obstáculos para votar ás persoas que residen temporalmente no exterior, malia ser a súa situación obviamente distinta. Para a nova secretaria de Estado de Migracións, o "prólogo" dese "grande acordo" para unha reforma electoral "podería ser" a proposición de lei impulsada por Unidos Podemos no Senado e aprobada por unanimidade que multiplicaría a colectividade galega e española no exterior coa concesión da nacionalidade a milleiros de familiares de emigrantes. De aprobarse esta modificación lexislativa, tal e como prevén todos os partidos, non só o censo da diáspora galega aumentaría en moito a actual cifra de 516.000, senón tamén a de persoas inscritas no CERA e con dereito a voto, que na actualidade anda roldando as 450.000. A reforma impulsada no Senado multiplicaría o censo de residentes ausentes para as eleccións galegas ou estatais "De saír a reforma adiante, practicamente toda a illa de Cuba podería pedir a nacionalidade", explican a Praza.gal fontes expertas no censo electoral galego. A proposta tomada en consideración no Senado corrixiría diferentes discriminacións e ampliaría a posibilidade de adquirir a nacionalidade a milleiros de netos e netas de emigrantes, entre outros casos. Como paradoxo, mentres os descendentes da diáspora aumentarán o CERA, as persoas galegas emigradas --e empadroadas-- noutras partes do Estado seguirán sen poder votar nas eleccións en Galicia. Segundo os últimos datos do INE, algo máis de 7.000 persoas trasladaron a súa residencia a outras comunidades, principalmente a Madrid, Cataluña e Andalucía


A hora da verdade na política chega cando toca dar pan ás filas propias, dar o trigo que se dí, iso é o que acontece agora mesmo en Madrid coa máis que probable investidura do PP ó fronte da Comunidade da Púnica e dos Granados e González. En pleno mes de agosto, co concepto madrileño incluído de cidade baleira, vai ser editado un pacto a tres: PP, C´s e Vox como xa pasou en Murcia e tamén en Andalucía. A escusa de que Vox non está no goberno esta ben para os crédulos, mais seguro que Vox está desfrutando. Sorprende tamaño acordo na formación de Albert, que viña a rexenerar e a propoñer, que era todo modernidade, que viña da man dos liberais europeos e tamén en parte dos demócratas, tan modernos foron que se pasaron a apoiar en aqueles que defenden o alzamento de Franco. Será moda vintage? coido que non. Foi fachenda de moitos e moitas, nos que me inclúo, que a formación de Abascal non obtivese representación en ningún concello de Galicia, mais agora en frío, podo asegurar que os 35 que ten C´s e as dúas deputadas no Congreso son ás claras tamén representación de Vox en Galicia, votar a C´s e a Vox viña a ser o mesmo conto, non nos demos conta, pero a realidade é esta.Ciudadanos traizoa con estes movementos a todo o espectro político europeísta que lle deu acollida e apoia moi ben as teses de Le Pen, a que espera logo Macron para darlle o despido ó partido laranxa da súa familia, Renovar Europa? Ollo no mesmo paquete vai o PP de Casado co tímido reproche dun Feijoo cómplice, pensando en 2020. Esta é a triste realidade da política do estado español, non son quen de facer o que se fai en Europa, illar os movementos ultra, pactando con lóxica entre demócratas, aquí o consenso vai por outro camiño. Un camiño como o exemplo da Deputación de Lugo con 1,69 asesores por político, dentro de 4 anos que se presenten só os asesores, é máis lóxico e barato. Espero que dende as organizacións políticas europeas se actúe en consecuencia con este apoio da extrema dereita, dende aquí pedimos contundencia e firmeza nos valore de Europa.Está demostrado que en Galicia Cs non é opción para aquela xente que quere cambio, non porque vai seguir con Vox e PP a apoiar a eses da Púnica que foron condenados...en Galicia iso non é cambio, é máis do mesmo, ollo pois co voto dobre, ese de dobre moral.


Summary: Conseguiu o 20,6% dos votos entre País Vasco e Nafarroa. A esquerda abertzale foi a máis votada en Gipuzkoa e Araba, segunda en Bizkaia (tras o PNV) e tamén segunda en Nafarroa (despois do PP).

A esquerda abertzale foi o domingo a opción máis votada na Euskal Herria sur (sen Iparralde). Eh Bildu sumou 220.000 sufraxios en País Vasco e Nafarroa, o que supón o 20,6% das papeletas emitidas. Un resultado cualificado como "extraordinario" pola coligación independentista, que logra representación no Europarlamento. Eh Bildu é a forza máis votada en 2 das catro 'provincias' vascas ao sur dos Pirineos: Gipuzkoa (feudo histórico da esquerda abertzale, onde tivo o 32%) e Araba, tradicionalmente a menos nacionalista. Aquí Eh Bildu rozou o 20% dos apoios. En Bizkaia o triunfo foi para o PNV, ficando @s independentistas en segundo lugar. E en Nafarroa foi o PP a opción máis votada, seguida de EH Bildu (máis do 20%) e dun PSOE que se desplomou. O PNV mantense como a principal opción en País Vasco, mesmo sumando votos comparado con 2009. Mais en Nafarroa cae á sétima posición O PNV segue a ser, porén, a forza máis votada en País Vasco. Con máis sufraxios que hai cinco anos. En Nafarroa, sen embargo, ficou en sétima posición, tras forzas como UpyD ou Podemos. Campo non abertzale No que atinxe ao arco composto por aquelas forzas que non son propias de Euskal Herria, O PSOE é a terceira forza, cun 12,7% dos votos. Son 13 puntos menos que nas eleccións europeas de 2009 (tivera case o 26% dos apoios). O PP tivo o 12,3% dos sufraxios cando en 2009 lograra case o 19%. Izquierda Unida tamén subiu en Euskal Herria, sobrepasando o 5,8% dos apoios se ben foi superada por Podemos, que irrumpíu no escenario vasco con máis de 72.000 votos (6,8%).


Summary: Ciudadanos presentará candidaturas nas catro circunscricións galegas ao Congreso e ao Senado. O partido liderado por Albert Ribera aposta en reforzar a estrutura galega de cara ás eleccións galegas de 2016.

O intenso eco mediático de Ciudadanos a nivel estatal contrasta coa escasa presenza do partido laranxa nos medios galegos. O partido carece de estrutura orgánica en Galiza, suplida polo delegado nomeado desde Barcelona, o boirense Javier Chouza. Malia carecer de aparato de partido no país, o delegado de Ciudadanos en Galiza confirma, en declaracións a Sermos Galiza, que rexistrarán candidaturas ao Congreso e ao Senado polas catro circunscricións electorais do país. "Estamos pendentes de que estes días nos valide o Comité Executivo de Ciudadanos os candidatos e candidatas após as eleccións primarias que se fixeron no verán", afirma. Precisamente, a pasada fin de semana, a formación política recolleu sinaturas en vilas e cidades do país como aval para postularse nas listas. O Comité Executivo do partido resolve as listas, con independencia do que se aprobara en primarias Os estatutos da formación confírenlle a potestade ao Comité Executivo, máximo órgano de dirección, para resolver as listas electorais, "Barcelona pode cambiar a orde ou facer algún tipo de proposta", confirma. O que xa ten o visto e prace da cúpula é o candidato pola Coruña, Antonio Rodríguez Vázquez. "É o único candidato que está validado polo partido porque hai máis de 150 afiliados na Coruña e isto fai que quede confirmado de maneira automática, ao contrario que nas outras tres provincias", apunta. En relación ás propostas programáticas sobre Galiza, o delegado de Ciudadanos afirma que "serán os candidatos, os números 1, os que leven as propostas". Con todo, pon de manifesto que, tamén en materia de programa, o centro de decisión está en Barcelona. "Temos a esperanza de xerar a confianza suficiente a nivel estatal para que Galiza non sexa allea aos resultados" A falta de implantación de Ciudadanos no país non fai decaer o partido, "as expectativas son moi boas, a teor do resultado das enquisas, que tamén valoramos con prudencia". "O importante é que estamos en ascenso e que traballaremos todo o que poidamos para intentar acadar o maior número de votos veñan de onde veñan", afirma. "Temos a esperanza de xerar a confianza suficiente a nivel estatal para que Galiza non sexa allea aos resultados", engade, "somos conscientes de que como en Galiza as eleccións aínda non tocaron, non temos tanta proxección en comunidades nas que xa se celebraron autonómicas". "O partido estase centrando en Galiza polas eleccións do ano que vén e o equipo do partido a nivel central está en contacto directo con nós" Javier Chouza, que nos confirma a presenza de Albert Rivera en Galiza na campaña electoral de decembro, deixa entrever a aposta de Ciudadanos nas eleccións galegas de 2016, "o partido estase centrando en Galiza polas eleccións do ano que vén e o equipo do partido a nivel central está en contacto directo con nós". A formación laranxa reforzarase a tempo para tratar de conseguir escanos no Parlamento de Galiza. Nos próximos meses, amais da figura de delegado, Ciudadanos contará en Galiza cun portavoz, previsibelmente o candidato ou candidata á Presidencia da Xunta, e un coordinador. A formación de Albert Rivera abrirá proximamente unha sede en Compostela. Polo de agora, o partido, que en Galiza, segundo fontes da organización, contaría con 650 afiliados e afiliadas, carece de local de referencia, de número de teléfono e de traballadores e traballadoras. Unha situación que mudará antes das eleccións galegas.


Summary: Un lucense que sufriu un infarto ás sete da tarde reaviva cunha carta aberta a denuncia sobre a atención a estas doenzas na unidade de hemodinámica do Hospital Lucus Augusti, anunciada pola Xunta para 2011 e aberta en 2014 con horario parcial HEMEROTECA | Os infartos son tratados en Lugo 82 minutos máis tarde que en Santiago

HEMEROTECA | Os infartos son tratados en Lugo 82 minutos máis tarde que en Santiago O 26 de febreiro de 2011 o presidente da Xunta inaugurou o novo hospital de Lugo. No discurso inaugural do Lucus Augusti Alberto Núñez Feijóo lanzou un "compromiso" concreto: "os pacientes con doenzas do corazón ou de cancro que antes tiñan que desprazarse a Santiago ou á Coruña poderán ser atendidos no seu hospital público de Lugo ao longo deste ano". Esta promesa supuña levar á realidade algunhas das peticións máis reiteradas por colectivos sanitarios, veciñais e políticos lucenses: instalar no HULA os servizos de hemodinámica, radioterapia e medicina nuclear. A Xunta anunciara a hemodinámica do hospital lucense para 2011, pero comezou a funcionar en 2014 e non abre todo o día Durante estes anos a promesa presidencial foi cumpríndose parcialmente e entre atrasos. A medicina nuclear non comezou a funcionar ata agosto de 2016, apenas un mes antes das eleccións galegas, e a radioterapia fora anunciada novamente en vésperas das municipais de 2015, pero non se puxo en marcha ata marzo do propio 2016 e mediante unha doazón da Fundación Amancio Ortega. O servizo dos prometidos que leva máis tempo instalado é o de hemodinámica, o que atende os infartos de miocardio. Abriu en 2014, pero só está operativa en 'horario de oficina', isto é, de 8 da mañá a 3 da tarde e de luns a venres. O resto do tempo os pacientes de Lugo e provincia teñen que seguir sendo desprazados a outros hospitais, fundamentalmente ao da Coruña. Esta viaxe é a que se viu obrigado a facer recentemente Pedro Díaz, un lucense que sufriu un infarto contra as sete da tarde mentres paseaba. Cando chegaron os síntomas había catro horas que a hemodinámica do HULA pechara e faltaban máis de doce para que volvese abrir, polo que tivo que ser enviado ao hospital coruñés. Pedro resume nesta carta aberta a súa experiencia: Son un paciente de cardioloxía porque hai unhas semanas e sen previo aviso deume un infarto. En principio non era nada previsible, xa que non tiña ningún factor alarmante de risco, pero deume. Eran as sete da tarde e estaba dando un paseo, a partir de aí entrei a formar parte dunha gran familia de afectados que, coma min, sufrimos a enfermidade. Moitísima xente menor de 50 anos que sen motivo aparente se ve de fronte co final. Xente igual ca ti, que estás lendo a carta e que tampouco o esperas. Eu tiven a sorte de poder chegar ao HULA e aguantar despois o desprazamento ata chegar ao CHUAC. Cando che dá un infarto como o meu vanche quedar lesións e o tempo que tarden en abrirche a arteria será fundamental. Vaiche custar entender como é posible que se en Lugo temos un servizo de cardioloxía formado por profesionais preparados para atenderte sen necesidade de perder tempo nun desprazamento que pode ser vital, o Sergas enfróntate a un risco innecesario. Pódovos asegurar que tanto en cardioloxía como en rehabilitación, o HULA está preparado e conta cun equipo de profesionais excelente, só falta que lles deixen traballar. Seguramente é unha decisión cunha gran carga política, por iso cando haxa eleccións eu tamén o terei en conta; o que fagas ti, será cousa túa. Pedro Díaz Os primeiros datos oficiais acreditaron que os infartos eran tratados en Lugo 80 minutos máis tarde que en Santiago, onde o procedemento era o máis áxil de Galicia Esa "carga política" do conflito en torno ao servizo de hemodinámica de Lugo resultou evidente nos últimos anos. Vén sendo obxecto de disputas electorais en cada campaña dende que abriu o HULA e estivo na cerna de numerosas mobilizacións cidadás, aguilloadas por datos estatísticos como os que, a comezos de 2015, acreditaron que a mortalidade por infarto na provincia de Lugo duplicaba a media estatal. Apenas dous meses despois da publicación daqueles datos a Xunta anunciou a posta en marcha do Rexistro Galego de Infarto (Regaliam), dependente do Sergas. Da análise dos seus datos, anunciaran, dependería a apertura ou non as vinte e catro horas do servizo de hemodinámica de Lugo e mais do de Ourense, que tampouco ofrece horario continuado. Na primavera de 2016 Sanidade ofreceu os primeiros datos do Regaliam e esas cifras oficiais acreditaban diferenzas de máis dunha hora e vinte na atención aos infartos entre Lugo e, por exemplo, a cidade de Santiago, onde a atención era máis rápida. Así e todo, o Sergas chamara a tomar os datos con cautela e subliñara que os dispares tempos de atención entre territorios non tiñan "influencia sobre a mortalidade doa pacientes segundo a súa localidade de residencia". Sanidade reiterou o pasado decembro que manterá o horario parcial porque a atención en Lugo "cumpre cos estándares de calidade" Esta consideración contrastaba coa reiterada dende o hospital lucense polo seu xefe de Cardioloxía, Carlos González Juanatey. Nunha conferencia pronunciada a comezos de 2015 o especialista concluíra que só un terzo dos infartos que se producen en Lugo poden ser atendidos no tempo adecuado -menos de 120 minutos- e amosábase seguro de que a apertura da unidade de hemodinámica durante as 24 horas tería un "impacto indubidable" nas taxas de falecementos. Cando aparecen os primeiros síntomas do infarto, ilustrara, "o que hai que facer é correr". Durante estes anos, así e todo, a posición da Consellería de Sanidade continuou a ser a mesma. Así, a mediados do pasado decembro o director xeral de Asistencia Sanitaria, Jorge Aboal, reiterou no Parlamento que a "asistencia aos pacientes que sufriron un infarto na provincia de Lugo cumpre cos estándares de calidade" para "a mortalidade tras a anxioplastia aos 30 días", isto é, "menor do 5%". A apertura da hemodinámica as 24 horas "non é unha cuestión económica", resaltou Aboal, quen asegurou que "se nalgún momento" o "grupo de expertos" que analiza os datos do Regaliam "propón a ampliación da cobertura horaria" en Lugo, "entón se dotarán os recursos físicos e humanos necesarios". Naquela mesma sesión a deputada socialista Concepción Burgo, que formulara a pregunta, reiterara a reclamación da apertura total e mais a esixencia de que os datos do rexistro sexan públicos.


Summary: Esta festa fai dez anos na Eira da Xoana, que volve conmemorar con música e lumeiras esta data. Será o sábado 21.

A Eira da Xoana, en Ramil (Agolada), celebrará este sábado, 21 de decembro, a festa do solsticio de inverno, unha cita coa que levan cumprindo dez anos. "Festexamos o ano que nace, os días que empezan a medrar, o frío que ven reparador e preciso; celebramos o poder estar e gozar da compaña da xente boa que se achega ata a plena natureza e teremos un recordo para os nosos defuntiños, que sempre deben estar presentes", indican desde a Eira. E engaden: "Facemos todo o contrario da moda, da moda da luciría cegadora, da música estranxeira, dos costumes importados, da comida sofisticada, do tabú do pasamento e do consumo desbordante". Unha festa "natural, ecolóxica e galega", como elas propias a definen. Comezará ás 17:00 horas e haberá poesía, música, despedirase o sol desde o castelo de Pambre, queimarase o toro e non faltará a visita do Apalpador.


Summary: O avogado afirma que policías non lle deixaron acceder a comisaría de Girona, onde están os dous rexedores detidos, "até que fale castelán". O operativo policial levou á detención dun total de 11 persoas.

A Policía española detivo esta cuarta feira os alcaldes de Verges e Celrà, ambos os dous da CUP, acusados de desoredes públicas, segundo recollen diversos medios cataláns. Ignasi Sabater e Dani Cornellà foron detidos no marco dun operativo no que o total de persoas detidas elévase a 11. Entre elas, e ademais dos rexedores, integrantes dos CDR e do colectivo xuvenil La Forja. O avogado de Sabater, Benet Salellas, exdeputado da CUP, explicou en Catalunya Radio que os axentes agardaron á saída de casa do alcalde para detelo e que houbo algunha rifa de axentes policiais con veciños que protestaban polo arresto. "É unha detención desproporcionada e inxustificada", indica o letrado. O avogado afirma que policías non lle deixaron acceder a comisaría de Girona, onde están os dous alcaldes detidos, "até que fale castelán". A última hora da mañá comezaron a saír en liberdade as persoas detidas.


A plataforma cívica Somos Nós presentou o seu primeiro informe, feito por 20 expertos, Galicia diante dun novo mandato municipal, que lle vai enviar á Fegamp e aos partidos políticos para xerar consenso arredor dun modelo de financiamento "máis xusto" para os concellos. Desde Somos Nós sinalan que as eleccións locais presentan unha pluralidade de opcións "lexítimas e parte da normalidade dun País democrático". Porén, a plataforma sinala que é preciso superar as diferenzas partidarias en determinadas iniciativas que deben abordarse "co consenso e a valentía precisas". Ditas iniciativas estarían encamiñadas a resolver "vellas inxustizas" que "lastran as posibilidades dos galegos". Por isto, durante a presentación da iniciativa, o líder de Somos Nós, Anxo Quintana quixo salientar que "canda a outros obxectivos como transparencia e participación, que tamén son importantes, hai algo fundamental, que é que os concellos teñen que administrar servizos básicos aos cidadáns" porque é unha "instancia indispensable do mantemento do Estado do Benestar". "Canda outros obxectivos como transparencia e participación, os concellos teñen que administrar servizos básicos aos cidadáns A finalidade desta iniciativa é crear unha "acción conxunta de cidadáns e partidos políticos" con dous obxectivos no próximo mandato municipal. Por unha banda, conquerir un modelo de financiamento xusto para os concellos e pola outra, ter capacidade para ordenar e lexislar no mundo local desde a realidade social galega e non con parámetros foráneos. Para isto sería preciso que o Estado transferira a Galicia as competencias en materia de réxime local. Quintana afirmou que os concellos teñen a "obriga constitucional de prestar servizos básicos aos cidadáns pero non é o mesmo facelo a 6.000 cidadáns congregados nun mesmo núcleo que a 6.000 dispersos en 20 núcleos". Ao fío disto engadiu que "para que haxa igualdade no trato, esa circunstancia tiña que tela en conta o Estado, algo tan elemental, que supón un feito diferencial, non se ten en conta á hora de repartir o financiamento, polo que as galegas e os galegos estamos discriminados"."Vou dar un dato", concluíu, "o Estado Español ten 63.000 núcleos de poboación, deses, 35.000 están en Galicia" Somos Nós subliña a importancia de conquerir un modelo de financiamento xusto para os concellos e ter capacidade para lexislar desde a realidade social galega Un reparto inxusto No seu informe a plataforma explica que xa que os concellos teñen atribuída a competencia institucional de dotar de servizos básicos á súa veciñanza, a participación das entidades locais nos intresos estatais debería estar destinada a posibilitar a execución deste mandato. Desde Somos Nós afirman que para iso sería preciso facer una "valoración xusta do custo real da prestación de servizos en cada concello, segundo a súa tipoloxía e características". Quintana subliñou que "o modo no que está asentada a poboación nun territorio é determinante para calcular eses custos". A plataforma considera que no reparto actual se "prima esaxeradamente" a poboación sen ter en conta "factores diferenciais galegos" como o "modelo de asentamento, o envellecemento da poboación ou a taxa de fecundidade". Galicia recibe 210 euros por habitante, Madrid 350 euros e Cataluña 320. No reparto estatal, Galicia recibe 210 euros por habitante, Madrid 350 e Cataluña 320 A proposta de Somos Nós propón un novo modelo de participación nos tributos do estado en base a unha proposta de ponderación que se divida nun 65% polo o criterio da poboación, un 15% polas entidades de poboación, un 10% polo esforzo fiscal e un 10% polo envellecemento de poboación e a taxe de fecundidade. Somos Nós calcula que, aplicando estes parámetros sobre a contía total que corresponde no 2015, Galicia tería que recibir o dobre do que actualmente recibe, un "total estimado de 1.158 millóns de euros". Quintana afirmou que isto "pasa en Galicia" porque somos o "5% da poboación do Estado e non supoñemos ningún problema político e nós queremos plantexalo. Se isto pasara en Andalucía xa estaría resolto. E non queremos un conflito irresoluble, senón democrático, e por iso nós imos procurar xerar en cuestións como esta posturas de país". Ao fío disto engadiu que non é "unha cuestión que vaia formar parte do reto electoral, senón para os próximos 4 anos de mandato". "Queremos espertar preguntas de país", expuxo, "e contestalas con honestidade dentro da normalidade democrática" "Isto pasa en Galicia porque somos o 5% da poboación do Estado e non supoñemos ningún problema político" No informe a plataforma tamén subliña que "cómpre deixar constancia" que unha das "preocupacións do Goberno" é a débeda dos concellos, no caso galego é duns 255 euros por habitante, "tres veces máis baixa que a media estatal de 745 euros por habitante. Somos Nós tamén puntualiza que Galicia está por debaixo da media estatal en gasto municipal, 1048 euros, con 817 euros por habitante. Quintana quixo incidir que o obxectivo do informe é "xerar consenso entre partidos políticos, institucións e cidadáns, porque sen a forza deste últimos de nada serve o resto". Concluíu que hai que preguntarse se a cuestión que piden "é xusta ou non, se Galicia rompería a caixa do Estado con isto ou se España se faría anacos porque as competencias de réxime territorial estiveran en Galicia". "É xusto, necesario e beneficioso para todos, polo tanto o consenso pode construírse", pechou Quintana.


Summary: ENTREVISTA A Banda da Loba sacan o seu primeiro disco, Bailando as rúas.

A Banda da Loba é un deses grupos que, pouco a pouco, concerto a concerto, praciña a praciña, están a construír o seu espazo propio no panorama musical do país. Formado por Andrea e Marcela Porto, Inés Mirás, Estela Rodríguez e Xiana Lastra, a banda que tomou o seu nome de Pepa a Loba mostra no seu primeiro disco, Bailando as rúas, a súa proposta estilisticamente ecléctica, con letras que convidan a xuntarnos e facer de novo noso o espazo público. Tras os retrocesos. Reivindicando a liberdade que nos pertence. Sendo cinco mulleres -catro instrumentistas e unha cantante- que se xuntan, ademais, confiando nas súas propias posibilidades como creadoras. Sen agardar por ninguén. Falamos con Xiana Lastra. O nome do grupo está tomado da historia de Pepa a Loba, á que lle dedicades a canción Pepa, que empeza como se fose un cantar de cego… Por que Pepa a Loba? Cando estabamos comezando coa banda, na que somos todas mulleres, e buscándolle un nome, pensamos en coller algo do imaxinario galego co que puidésemos sentirnos identificadas. Pepa a Loba é un símbolo: unha muller forte que tivo, na vida, que actuar como non se agardaba que actuase unha muller, para defenderse ao ser temida polos homes, polos curas… A historia de Pepa a Loba é moi potente e está moi pouco explotada na nosa cultura. Eu sempre me preguntei como era posible que, tendo unha Robin Hood galega, non lle prestásemos máis atención… "Sempre me preguntei como era posible que, tendo unha Robin Hood galega, non lle prestásemos máis atención…" Despois hai outra cuestión, que é que tratamos de demostrar que podemos facelo todo nós. O disco é autoproducido. Eu mesma fago a produción -busco os concertos- e a xestión… Comezamos a traballar as cinco sen saber onde podiamos chegar. E a verdade é que nos está indo moi ben. Estaba a pensar, agora ao escoitarte, que se cadra nalgún momento puido ser máis coñecido o bar compostelán que leva o seu nome que a propia protagonista da historia… Pode ser, e é o que che dicía: a súa historia é pouco coñecida e ademais non sabemos moi ben como foi porque hai distintas fontes que a contan dunha maneira distinta. A nosa canción Pepa é, ademais, o corte máis tradicional, máis folk do noso disco. Porque nos apetecía, porque a historia o pedía. Polo demais, é un disco calidoscópico no que se xuntan estilos moi diferentes. A partir da letra, do que nos di, compoñemos a música, sen poñernos límites. O título do disco é o dun dos temas, Bailando as rúas. E todo o disco ten un sentido diso, de bailar as rúas, de expandir a liberdade… De levar ás rúas o que somos... Si, é iso. Levar ás rúas o que somos e o que facemos, ao noso xeito, sen complexos e sen saber o que vai pasar. Sempre dicimos nos concertos que o que queremos é que xente se exprese con liberdade, que baile, que cante, que fale con nós… "Sempre dicimos nos concertos que o que queremos é que xente se exprese con liberdade" Insisto no de bailar as rúas porque me parece que hai algo aí de reivindicación do espazo público. Na vosa presentación como banda falades de poboar os camiños das cidades e as avenidas das aldeas… Hai aí moitas connotacións diferentes. Por unha banda, a dicotomía da aldea e a cidade porque o punto de partida do noso traballo pode estar máis ligado ao rural, pero despois iniciamos un percorrido máis relacionado con músicas máis urbanas coma o pop, o rock, o country… Queremos chegar a xente de diferentes idades, con distintos gustos musicais… "Como mulleres, facemos fincapé en que somos capaces de camiñar soas se queremos" Tamén está o que dis da conquista do espazo público. Como mulleres, facemos fincapé en que somos capaces de camiñar soas se queremos, ou acompañadas, pero que podemos facer as cousas por nós mesmas. Iso está tamén no tema Calidoscopio, a mesma metáfora: facemos o que queremos, decidimos como vivir a nosa vida. É tempo de camiñar, de xirar xuntas, de empoderarse, de facer o que nos pete, de camiñar soas se queremos, e tamén de reivindicar os nosos dereitos... No disco adaptades poemas de Celia Parra ou Rosalía Fernández Rial. Cal é a relación do voso traballo coa poesía? Andrea e Marcea son poetas e eu son moi lectora de poesía. Somos unha banda moi ligada a este xénero. Ademais desa familiaridade coa poesía, no noso círculo de amizades tamén temos varias poetas, coma Celia Parra e Rosalía Fernández Rial… Estamos, ademais, nun momento, na cultura galega, no que se está a facer poesía de moi alta calidade. A potencia que a música e a palabra poden ter por si soas aumenta, ademais, se as xuntamos. "Procuramos que a nosa música sexa máis lixeira, máis apegadiza, máis dixerible, fronte a unhas letras que son máis profundas, máis metafóricas" Despois, tamén é certo que procuramos que a nosa música sexa máis lixeira, máis apegadiza, máis dixerible, fronte a unhas letras que son máis profundas, máis metafóricas… Porque queremos que a través dunha música divertida poidan entrar as letras, o que queremos dicir, a mensaxe da canción, o cal é especialmente importante para, por exemplo, o público máis novo. Dicías antes que mesturades estilos. Penso que moi poucas veces entrevistei alguén que dixese que non mestura estilos mais, no voso caso, supoño que pode ter que ver coas vosas diversas procedencias musicais. Sodes cinco e tivestes bandas anteriores. Ten que ver con de onde vimos cada unha, claro. Unhas vimos do tradi, outras da música clásica, do rock, da electrónica… Pero temos un factor común, que é que todas escoitamos distintos tipos de música. Non rexeitamos nada, mentres teña calidade. Hai xente que non fai iso, que só escoita o que lle gusta e que se encaixa aí… Non é o noso caso. Nós tentamos ter a mente aberta. Como che dixen antes, en función de onde nos leve a letra, facemos un tipo de música ou outro. "O que nos din dos nosos concertos é que ningunha canción soa igual que a anterior" Todas estudamos en conservatorio, pero Marcela e Andrea veñen da música tradicional, Estela vén da música clásica, Inés estivo en grupos diversos, de rock por exemplo, e eu mesma non sei como definirme porque fixen de todo. Non comezamos coa banda pensando: "o noso proxecto é facer tal tipo de música". Houbo quen nos dixo que iso era un erro, pero o que estamos a ver é que non. O que nos din dos nosos concertos é que ningunha canción soa igual que a anterior, aínda que teña a nosa sonoridade. E iso fai o que facemos máis divertido e diverso… Tres segundos parece unha reivindicación da memoria, que é fráxil. A letra é un poema de Celia Parra. Celia é amiga nosa, e sobre todo de Andrea, que foi quen adaptou o poema de Celia. Ben, máis ben desmembroullo, porque adaptar a poesía contemporánea, coa súa métrica, ás estrofas dunha canción, é complicado. Andrea adaptou a letra de Celia engadíndolle algunha frase súa. Fala da memoria, si, no sentido de que é fráxil, si, de que se pode perder rápido, e tamén no sentido de que recordar pode facer dano, de que hai xente que prefire queimar a memoria na lareira da historia, ocultándoa, impedindo que saia á luz. Durante a canción dise varias veces que a memoria é unha escusa para esquecer, e ao final dise que é unha escusa para empezar. Diso vai. Coma un blues empeza dunha maneira e acaba doutra ben distinta. Aí hai un xogo porque este tema non é un blues, é un swing, que ademais se converte despois non nun ska, pero si nun tema que leva a un lugar moi distinto do blues. É a canción coa que comezamos os concertos. Un tema divertido que comeza moi lento e acaba moi rápido, e que xa sorprende á xente nada máis comezar… A letra é tamén de Celia Parra. Despois vén Bailando as rúas. A letra facíame pensar na necesidade de reivindicar as rúas como algo noso, fronte ás leis que tentaron afastar a protesta delas. Se cadra por iso tamén fixestes na rúa -nunha autoestrada- o vídeo dirixido por Alfonso Zarauza... Ten que ver con iso, si, porque é camiñar xuntas, xuntar forzas, non estar caladas… A letra é de Rosalía Fernández Rial. En realidade, todas as cancións son diferentes pero teñen algo existencial, do que está e non está, por iso tamén o branco e negro do vídeo de Zarauza. E Negro azul? Pois a verdade é que é unha letra de Andrea á que a min mesma me custa entender que quería dicir… E Tres en raia? Poderiades ser vós mesmas: tres de vós viñades doutra banda que non foi adiante... Pois é por outra cousa. Escribín esta letra para o fillo dunha amiga, Juanito, que ten síndrome de down. Cando naceu e fun velo, provocoume tal tenrura que escribín esta letra para el. Por iso fala do 21, que é o cromosoma 21: eles teñen tres e nós dous. Por iso o das tres estrelas de mar. Despois, o tema gustoulle á asociación Down Compostela, que decidiu adoptala como o seu "himno". Fixemos un vídeo por ese motivo. Abrente si parece ter, claramente, ese sentido "existencial" que dicías. O abrente como metáfora da vida, fronte ao horizonte da morte. Si. A letra é un poema de Celso Emilio Ferreiro. Esta foi unha das primeiras cancións que fixemos, porque preparamos esta e outra, Ti e eu, para un concurso de musicalización de poemas que convocou a Fundación Celso Emilio Ferreiro. E Ti e eu. Fala de achegamento entre as persoas, que é outro dos temas máis presentes no disco, como vimos comentando. É un poema que escribiu Celso Emilio Ferreiro para Moraima. Pero si, é o que dis: leva a pensar no amor de parella, pero tamén en calquera tipo de conexión con outra persoa. Afogadas parece falar dun suposto progreso que é retroceso. Por que? Andrea foi ver Os días afogados de Luís Avilés e César Souto e saíu tan impactada que escribiu esta letra. E si, fala de cousas que se fan en nome dun suposto progreso, prometendo postos de traballo, etc, e que na realidade supoñen unha volta atrás con consecuencias nefastas. E Nunca ninguén? Ten un aquel de Manuel Antonio. A letra é de Rosalía Fernández Rial, que é moi manuelantoniana, si. Fala de cando te sentes tan insignificante que parece que non existes. Iso é o que di a letra, pero a música é moi tribal, de moita percusión… Buscamos o contraste porque o que queremos dicir é que, se te sentes así, berra alto para que te vexan. Sae de aí. Tiñades pensado gravar algún tema novo, despois do disco… Fixemos varios, pero o último é Anagnórise, do que temos un vídeo, baseado na historia que conta o libro de María Victoria Moreno. Xa estabamos traballando neste tema antes do Día das Letras adicado a esta escritora, e cando soubemos que llo ían dar a ela, pois aínda mellor…


Un grito percorre á comunidade dos filósofos: Quen teme a filosofía? É a pregunta perplexa dun colectivo que ve ameazado o seu futuro profesional e a supervivencia das facultades de filosofía, e que ve cuestionado o seu traballo de tanto tempo contra o tópico de que a filosofía non serve para nada. Até o de agora era a ignorancia o que se opoñía á filosofía, a ignorancia e o economicismo reinante. Pero agora, se se mantén a LOMCE nos termos actuais, será o propio sistema, a cultura oficial, quen confirme a validez do tópico e desacredite finalmente o traballo dos filósofos. De aí a desolación da filosofía, e a pregunta de quen debe cargar coa responsabilidade de semellante desatino. Que lle teme entón á filosofía? Se se mantén a LOMCE nos termos actuais, será o propio sistema, a cultura oficial, quen confirme a validez do tópico e desacredite finalmente o traballo dos filósofos Á filosofía témenlle algúns dos discursos de éxito na sociedade actual: o discurso da redución da complexidade da vida a consignas e fórmulas baleiras, e o da fragmentación dos saberes en compartimentos sen relación. A filosofía témea tamén o discurso da manipulación das conciencias e da docilidade social, en definitiva o discurso do poder. Sempre foi así, e agora quere poñerse negro sobre branco na lei que regule o sistema educativo. A filosofía témea tamén o discurso da manipulación das conciencias e da docilidade social, en definitiva o discurso do poder. Sempre foi así, e agora quere poñerse negro sobre branco na lei que regule o sistema educativo Unha redución do 66% na asignación horaria das materias de filosofía vai contra todas as recomendacións internacionais e a práctica dos países con mellores índices de éxito educativo. Xunto á desaparición da ética e da educación para a cidadanía, a devaluación da historia da filosofia a unha simple optativa é especialmente grave, e sen embargo está invisibilizada por outras problemáticas, como o modelo lingüístico e o status da relixión, con máis presencia mediática e sen dúbida maior rendibilidade política. Esquécese que só a filosofía pode procurar unha visión integradora do coñecemento humano e das relacións entre ciencia, política e historia no devir das sociedades. O retroceso xa se viña producindo tras cada reforma educativa. Cando a literatura universal é case unha reliquia nos plans de estudo e os programas de historia están cada vez máis condicionados polas identidades nacionais e os intereses políticos, xa só quedaba a filosofía para comprender a evolución do pensamento humano. Agora iso só será para os privilexiados e para os escasos entusiastas vocacionais. Marta Nussbaum, Premio Príncipe de Asturias de Ciencias Sociais 2012, alertou hai pouco de que unha educación na que as humanidades non ocupen o seu lugar producirá "xeracións enteiras de máquinas utilitarias" A filósofa Marta Nussbaum, Premio Príncipe de Asturias de Ciencias Sociais 2012, alertou hai pouco de que unha educación na que as humanidades non ocupen o seu lugar producirá "xeracións enteiras de máquinas utilitarias". Quizá se trate diso. Sen filosofía non haberá claves de acceso ao mundo da cultura e seremos máis dóciles e conformistas. Seremos cada vez máis o soño perfecto de calquera réxime totalitario.


Summary: Follas con poemas de Lupe Gómez e Estevo Creus repartiranse hoxe no Picaversos, coa idea de seren pegadas polas rúas da cidade. "A Compostelana", nome da acción, entra na rede da que toman parte La Madrileña, La Porteña e La Parisienne, nas cidades de Madrid, Bos Aires e París.

As poetas Branca Novoneyra e Olalla Cociña animan cada sesión dos Picaversos, o encontro poético que se reune no pub Modus Vivendi de Compostela, por volta das 21.00. A sesión de hoxe, dedicada ao rock and roll en que participarán Lucía Aldao, Luís Pardo e Alfonso Espiño, ten un elemento especial, nela bota a andar o proxecto de poesía mural "A Compostelana", que pon en relación a cidade de Compostela, con París, Bos Aires e Madrid. As organizadoras queren que polas rúas da cidade se atope a poesía e para iso repartirán unhas follas voandeiras para o que solicitan o apoio co fin de as pendurar polas paredes das rúas e prazas. Os versos de Lupe Gómez e Estevo Creus serán os primeiros que se expoñan ao público nesta acción poética participativa. A organización do Picaversos, fai para hoxe á noite unha petición a quen participe no encontro poético: "Pegade un cartel de A Compostelana de camiño a casa para encher as rúas e mañá a poesía traspasará os muros e as paredes da nosa cidade".


Summary: O acto decorreu no Teatro Rosalía.

Hoxe decorreu no Teatro Rosalía de Castro (A Coruña) a décimo terceira edición das Lúas de Outono, a homenaxe anual ao poeta Manuel María na última cidade na que residiu antes de falecer en 2004. Emotiva despedida a Saleta Goi en Outeiro de Rei: "A Galiza perde unha muller excepcional" A edición deste ano estivo marcada pola ausencia de Saleta Goi, compañeira de Manuel María durante case 50 anos e presidenta da Fundación Manuel María de Estudos Galegos. A activista social e política faleceu o pasado 10 de setembro, cando contaba con 90 anos de idade. "É a primeira vez que nos falta a luz e o sorriso de Saleta", salientou Alberte Ansede, secretario da Fundación e da Casa-Museo Manuel María, ao comezo da homenaxe. Unha vez comezado o acto, as compañías Incendiaria e A Quinta do Cuadrante representaron a obra de teatro A lúa vai encuberta baixo a dirección de Tito Asorei, e protagonizado por, entre outros, Melania Cruz, Vanesa Sotelo, Davide González e o propio Asorei. Falece aos 90 anos Saleta Goi A peza foi a gañadora da segunda edición do Certame Manuel María de Proxectos Teatrais e leva máis de 50 representacións por todo o país. Tito Asorei explicou en días anteriores ao acto que a obra, baseada nunha peza homónima do poeta homenaxeado, pretende "ofrecer claramente respostas a moitas preguntas, entre elas, explicar porque o noso país chegou até aquí". Nun comunicado remitido aos medios, a Casa-Museo Manuel María explicou que o espectáculo " é un verdadeiro mestrado sobre a historia contemporánea de Galiza desde unha óptica propia, ao tempo que un chamamento á acción para a modificar". Saleta Goi, muller galega consciente Após decorrer a homenaxe a Manuel María, foi a quenda de Saleta Goi. No mesmo escenario, a cantante Uxía Uxía interpretou un repertorio de poemas musicados que Manuel María lle dedicou a Saleta Goi durante o tempo que estiveron xuntos.


Summary: Os novos contaxios rexistrados aumentan a 111.

Os novos casos activos de Covid-19 aumentaron a 111 no conxunto de Galiza desopois de permanecer desde o inicio desta semana por baixo do centenar e os casos activos soben lixeiramente por primeira vez tras 25 xornadas consecutivas en descenso. Pola súa banda, os pacientes ingresados descenden a 61 -un menos-. Segundo os datos publicados na mañá desta quinta feira pola Consellaría de Sanidade con rexistros até as 18 horas desta cuarta, aumentan a 16 os pacientes Covid en UCI -un máis- e descenden a 45 os doutras unidades -dous menos-. Por áreas sanitarias, a presión hospitalaria descende nas de Pontevedra e O Salnés e Lugo; mantense nas de Ourense, Santiago e Barbanza e Ferrol; mentres que aumenta lixeiramente nas da Coruña e Cee e Vigo. En canto aos casos activos de Covid-19 aumentaron lixeiramente a 1.355, nove máis, despois de acumular 25 xornadas consecutivas de descenso, ao haber menos altas (102) que contaxios (111). No entanto, mantéñense en niveis de mediados de agosto do ano pasado -o día 15 dese mes había 1.337-. Por áreas sanitarias, as infeccións activas descenden unicamente nas de Vigo (-10) e Santiago e Barbanza (-7), mentres que soben nas da Coruña e Cee (+9), Ourense (+9), Pontevedra e O Salnés (+3), Ferrol (+3) e Lugo (+2). Pola súa banda, os novos contaxios de Covid-19 detectados por calquera tipo repuntaron a 111 e sitúanse por primeira vez desde a segunda feira por riba do cento, tras iniciar a última semana antes do verán con 56; ascender lixeiramente a 60a terza feira e a 65 esta cuarta, o que supón 46 máis que a xornada anterior. En concreto, no conxunto de Galiza foron confirmados 113 positivos por Probas Diagnósticas de Infección Activa (PDIA) nas últimas 24 horas, segundo os datos actualizados por Sanidade, 48 máis que a xornada pasada, dos cales 38 corresponden á área da Coruña e Cee; 23, á de Ourense; 17, á de Lugo; 11, á de Vigo; nove, á de Santiago e Barbanza; oito, á de Ferrol; e sete, á de Pontevedra e O Salnés. En canto á taxa de positividade, segue por baixo do 5% que a Organización Mundial da Saúde (OMS) fixa para dar por controlada esta pandemia. A última vez que Galiza excedeu esta barreira foi o 15 de febreiro. Pola súa banda, as persoas falecidas diagnosticadas con Covid-19 desde o inicio da pandemia mantéñense en 2.430 ao non notificar a Consellería de Sanidade vítimas por quinta xornada consecutiva.


Summary: O presidente da Xunta négase a responder sobre a Operación Zeta e pasa ao ataque con desprezo ao xornalismo que lle pregunta.

O presidente da Xunta, Alberto Nuñez Feijóo, amosouse visibelmente molesto cando lle preguntaron pola Operación Zeta, que sinala o seu íntimo amigo Pachi Lucas como "conseguidor" de falsos cursos para unha trama de presunta fraude de fondos públicos. "Defenderme?, Defenderme de que?", resolveu Feijóo en declaracións á axencia Europa Press. En medio dunha guerra de cifras entre o PP e o PSOE sobre as adxudicacións á trama, o presidente da Xunta quixo sacarse do medio na presentación do novo delegado do Goberno español en Galiza, onde Feijóo contestou con tensión á pregunta. Fogo graneado Mas dificilmente poderá Feijóo contornar esta cuestión no futuro. Nesta semana viuse submetido a fogo graneado por parte da oposición no pleno do Parlamento galego, a cuarta feira. Feijóo en ningún momento citou polo seu nome a Pachi Lucas na cámara, mais saíu na súa defensa ao enfatizar que o seu amigo non está imputado na trama. Feijóo en definitiva nen comparece no Pleno do Parlamento nen permite que se constitúa unha Comisión de Investigación nen tolera ben que se lle pergunte por Pachi Lucas Con efeito, Pachi Lucas non está imputado, embora os investigadores policiais o consideren unha peza clave na trama. O empresario presuntamente artífice da Operación Zeta, Gerardo Crespo, militante do PP, que se acabou revolvendo non só contra Feijóo, senón tamén contra Negreira, ten denunciado nas súas intervencións ante os meios que Lucas non teña sido imputado e teno atribuído a súa amizade, íntima, con Feijóo. Foi precisamente Gerardo Crespo o autor da afirmación de que Pachi Lucas vive "ás veces" en Monte Pío, a residencia oficial de Feijóo, e a esta circunstancia apelou esta semana o PSdeG -en concreto Méndez Romeu e Pilar Cancela, secretaria de Organización-. A formación socialdemócrata demandou explicacións a Feijóo de como é posíbel que un particular implicado nunha investigación por presunta corrupción poda pernoctar en instalacións públicas sostidas polos impostos das cidadás e dos cidadáns. Feijóo en definitiva nen comparece no Pleno do Parlamento nen permite que se constitúa unha Comisión de Investigación nen tolera ben que se lle pergunte por Pachi Lucas.


Summary: Máis de 1.500 familias galegas beneficiaranse das axudas para a instalación de enerxías renovábeis nos fogares.

O aforro enerxético é unha das moitas preocupacións das galegas, e máis coa chegada do frío, co que a factura eléctrica sempre se dispara. Para fomentalo, a Xunta pon sobre a mesa este ano tres liñas de axudas cun monto global de 5,5 millóns de euros que, segundos os cálculos da Administración, poderán beneficiar a más de 1.700 familias galegas. Segundo os datos da Consellaría de Economía, as axudas mobilizarán 12,5 millóns de euros en investimentos para a instalación de fontes de xeración renovábel térmicas, enerxía fotovoltaica e biomasa nos fogares galegos. En concreto, o Goberno galego prevé que as familias beneficiarias poidan aforrar 900.000 anuais nas súas facturas con estas melloras, ao tempo que deixarán de emitir 5.000 toneladas de CO2. En detalle, serán 997 as familias galegas que reciban axudas para proxectos de enerxía renovábel. Os proxectos de enerxía fotovoltaica chegarán a 514 fogares galegos, con axudas que van dos 5.500 euros até os 25.000 euros. A estes habería que engadir as axudas para a instalación de 200 caldeiras de biomasa, con importe máximo subvencionábel de 60.000 euros por persoa beneficiaria.


Summary: Ás veces esquézome dela voluntariamente, de Chantada, e collo a mochila ás costas, rumbo á Ribeira Sacra, onde non existen as xeometrías rectas, as verdades rectas, as persoas rectas, as memorias rectas ou os camiños rectos. O único recto que existe na Ribeira Sacra son os socalcos nos que comeza a nacer o viño, fermentado coa mesma tenrura e coidado coa que se coida a unha criança.

Ás veces é coma unha pantasma silenciosa, cando a percorres na noite pecha bordeando o río Asma, escoitando ao lonxe o fraaa fraaa do ar no millo. Outras veces é coma unha vella decadente e vencida pola vida, porque só fala entre dentes. Ás veces é estarrecedoramente trivial e cotián, sobre todo pola mañá, cando a xente sae e entra coma formigas nos negosios e respóndeche cun ola! apresurado. De vez en cando é luminosamente alegre e vitalista, sobre todo polas noites de fin de semana, cando a xente sae á rúa farta de traballar ou estar en paro e vai procurar evasión nalgún bar atendido por algunha camareira universitaria, farta de facer o amor con intelectuais. De vez en cando mesmo pódeche parecer dunha beleza sublime, se fechas os ollos e tratas de non darlle moita importancia ao seu caótico urbanismo. Ás veces paréceme tranquilizadoramente tradicional e acolledora, cando observo aos xubilados xogar ás cartas con ese sorriso sereno, acostumado a exclamar durante toda a vida arreee carallo! Outras veces paréceme canalla e libertaria, cando che sorprende con algunha asemblea popular de foros e vilas galegas. Ás veces paréceme romántica e inzada de memoria, tal coma un lied de Shubert, cando chove e vou na procura do cheiro a pedra mollada que deixan os adoquíns da zona vella. Ás veces é abafantemente anti-erótica, cando escoitas a cháchara intranscendente e o provincianismo paifoco dos seus políticos. Outras veces é decadente e triste ao mesmo tempo, cando observas a un vello amigo falar sozinho na barra do bar, coas costas encorvadas e a mirada perdida, acompañándose dun vaso de viño baleiro. Outras veces, si, parece a estampa resacosa dun franquismo residual, coas súas misas de Domingo inzadas de xente, as súas miradas hipócritas que interrogan e ti de quen ves sendo?, o seu insoportábel silencio incapaz de chamarlle ás cousas polo seu nome, a súa procesión dos caladiños, a súa amable cortesía desinteresada chea de interese, as visitas periódicas dos seus alcaldes aos funerais e ás mega-paparotas de tíos, primos, sobrinos y demás familia… etc. Ás veces percíboa ausente, afastada e resentida, como as badaladas da igrexa vella e os ouveos dalgún can nocturno, ou como a mirada dalgún pijo, con plata ou sen ela, que non pode soportar que lle plantes un sorriso á vida mentres soltas un improperio tras outro ao goberno. Outras veces síntoa tan próxima que me doe ata no corpo, cando miña nai fala dende a dor da súa propia experiencia vivida, ou cando meu avó mira pola fiestra coa nostalxia e as bágoas contidas por non poder volver á casa de pedra que levantou co suor das súas mans, ou cando vexo entrar ao meu pai pola porta da casa, con mirada ausente e preocupada polo futuro do taller metálico que alimenta á familia. Ás veces esquézome dela voluntariamente, de Chantada, e collo a mochila ás costas, rumbo á Ribeira Sacra, onde non existen as xeometrías rectas, as verdades rectas, as persoas rectas, as memorias rectas ou os camiños rectos. O único recto que existe na Ribeira Sacra son os socalcos nos que comeza a nacer o viño, fermentado coa mesma tenrura e coidado coa que se coida a unha criança, e a reforma gregoriana imposta polos monxes beneditinos da Abadía de Cluny, que unificou o ritual litúrxico do cristianismo en todo occidente. Polo demais, todo na Ribeira Sacra diría que é curvo, sinuoso e misterioso, coma calquera xeografía virxe inzada de memorias por contar, de cancioneiros que rescatar e de camiños por andar. Aquí, na Ribeira Sacra, Fenosa segue pretendendo chupar o sangue e a terra toda do Río Miño dende Belesar a Os Peares, pois, ¡mamma mia!, seica en pleno século 21 os ríos e os montes mancomunais seguen a ser propiedade privada. Aquí, na Ribeira Sacra, Iberdrola derruba igrexas e capelas protexidas en nome do progreso e da modernidade ou modernización. Aquí, na Rivoira Sácrata, bebíase o viño gracias aos brazos e lombo, tolleitos e suorosos, dos braceiros da viticultura heroica, que traballaban de sol a sol durante o día carregados de cestos de uva madura. Dende aquí, despois da conquista Romana da Gallaecia primitiva, os caldos de Amandi chegaban ao estómago dos grandes patricios de Roma, que nada sabían da suor nin dos problemas dos braceiros, nin da viticultura heroica, nin dos problemas das xentes desa provincia do Imperio á que chamaron Gallaecia. Aquí, tamén, Don Núñez Feijoo declara que a Ribeira Sacra é "o lugar cinco estrelas" de Galicia, malia que a maior parte dos seus habitantes non aspiren a outra cousa que á emigración, á supervivencia ou a unha humilde casucha nunha leira. Mais nada. A Ribeira Sacra é unha pinga de auga dende a que proxectarse cara afora e cara a dentro dun mesmo. Castros protohistóricos, calzadas romanas, restos paleocristians, templos Barrocos e mozárabes, grandes fortalezas señoriais de época baixomedieval, pontes románicos outrora custodiados por monxes-guerreiros, mercenarios desa alta nobreza galega que andaba sempre a paus entre ela, e fortalezas militares : todo un basto sistema de seguridade local que foi decaendo coa centralización do poder político e económico durante o reinado dos reis Católicos. Coma no resto do mundo, aquí, en Chantada, minúscula pinguiña situada dentro desoutra pinguiña do universo chamada Ribeira Sacra, tampouco o tempo e a memoria estiveron nin están fechados nunha burbulla, e tamén se moven, si, vaia se se moven. Se non vides, eu non sei a que demo esperades.


Summary: En 2013 a Xunta impulsara unha suba do 34% do canon de Sogama e ás portas das municipais de 2015, unha rebaixa do 10%. A nova baixada do 10% incluída na lei anexa aos orzamentos está condicionada á redución de refugallos e á mingua no recibo dos concellos, o que para a Fegamp "atenta contra a autonomía municipal"

O lixo xerado pola veciñanza de arredor do 95% dos concellos de Galicia viaxa cara a Cerceda para ser tratado na planta da Sociedade Galega do Medio Ambiente (Sogama), en virtude do modelo centralizado instaurado en tempos de Fraga, fortemente cuestionado dende movementos ambientalistas. No outono de 2013, en plena crise, a Xunta subiu un 34% o coñecido como canon de Sogama, isto é, o prezo que os concellos pagan por cada tonelada de lixo que envían para ser tratado en Cerdeda. En xaneiro de 2015, ás portas das eleccións municipais, a Consellería de Medio Ambiente aprobou unha redución do 10% do canon e agora, en vésperas doutros comicios locais, ultima unha rebaixa doutro 10% que entraría en vigor en 2019 e que irrita a moitos gobernos locais.En 2013 a Xunta impulsara unha suba do 34% do canon de Sogama e ás portas das municipais de 2015, unha rebaixa do 10%Aquela suba "unilateral" impulsada en 2013 e adiada entre protestas municipais elevara o prezo da tonelada de lixo dos 61,50 euros ata os 82,10, para despois rebaixalo en 2015 ata algo menos dos 74 -IVE incluído-. Tras as variacións menores introducidas nos dous últimos anos en consonancia coa variación xeral dos prezos -o IPC-, o Goberno galego vén de aproveitar a lei de acompañamento dos Orzamentos de 2019 -un compendio de reformas que muda dun golpe unhas 24 leis- para dar á Consellería de Medio Ambiente a capacidade de "reducir" o canon de Sogama ata o 10% "cando as circunstancias económicas da sociedade o permitan".Pero este cambio vén acompañado dunha condición. A rebaixa só se aplicará aos concellos "que certifiquen o compromiso coa redución de residuos" mediante "medidas que fomenten a recollida selectiva", pero ademais que acrediten que "trasladan a devandita redución" ao recibo de recollida do lixo á veciñanza. Se non o fan, non se aplicará a rebaixa. O Goberno galego xa manifestou a través do presidente, Alberto Núñez Feijóo, a súa intención de aplicar integramente a rebaixa do 10% para 2019 e numerosos concellos censuran que pretenda facelo coas devanditas condicións sen antes negociar con eles.A nova baixada do 10% incluída na lei anexa aos orzamentos está condicionada á redución de residuos e á mingua no recibo dos concellos, o que para a Fegamp "atenta contra a autonomía municipal"A Federación Galega de Municipios e Provincias (Fegamp), asociación que agrupa os gobernos locais e ás catro deputacións galegas, celebrou este mércores a súa xuntanza mensual e fixo evidente a súa contrariedade. A baixada do canon "debería ser unha boa nova, máis cando hai uns anos Sogama realizou unha suba unilateral", evidencian. Pero a Xunta obvia agora "que naquel momento a maioría dos concellos non repercutiron a taxa na cidadanía" por mor da crise económica, di o presidente da Fegamp e alcalde do Barco, o socialista Alfredo García. "Agora Sogama pretende que a rebaixa do canon sexa repercutida na cidadanía ou que os concellos reduzan a cantidade de toneladas de lixo xenérico que envían" e, "aínda que a redución da taxa podería ser compatible con determinados resultados, a cuestión é que a imposición non procede".A xuízo da Fegamp "a baixada do canon ligado" a estas "esixencias" é tanto como "atentar contra a autonomía municipal" e por iso a empresa pública dependente da Consellería de Medio Ambiente debera "negociar, no canto de impoñer". "A taxa pode vencerllarse a unha redución do recibo do lixo" e ir ligada "a determinados resultados" en canto á xestión dos residuos, admite García, pero "para chegar a acordos hai que negociar", advirte.